חלוצי רודוי

חלוצי רודוי (חלוציאל) (נולד ב-1964) הוא קצין צה"ל במילואים בדרגת תת-אלוף. כיהן כקצין שריון ראשי ומפקד אוגדה.

ביוגרפיה
רודוי נולד בישראל וגדל בבאר טוביה. הוא נקרא על שם קרוב משפחתו, , שלחם בשורות הפלמ"ח ונפל בקרב מלכיה ב-10 במאי 1948. רודוי התגייס לצה"ל ב-1982 ושובץ בחיל השריון. הוא עבר הכשרה כלוחם וקורס מפקדי טנקים. בהמשך השלים קורס קצינים ושימש כמפקד מחלקת טנקים בחטיבה 401, וכן כמדריך בקורס קציני שריון. ב-1987 מונה למפקד פלוגה וב-1988 לסגן מפקד גדוד, יצא ללימודים אקדמאיים וסיים תואר ראשון במתמטיקה ומדעי המחשב באוניברסיטה העברית בירושלים. ב-1992 מונה למפקד גדוד 46 של חטיבה 401, וב-1994 לראש ענף התקשוב במפקדת חילות השדה. בתפקידו הבא היה מפקד גדוד קורס קציני השריון. 

ב-1998 קודם לדרגת אלוף-משנה ונקרא להקים את המכללה לפיקוד טקטי של זרוע היבשה, במקביל להיותו מפקד חטיבת שריון במילואים, עוצבת כוכב האור. ב-2001 קיבל את הפיקוד על חטיבה 7 ופיקד עליה במהלך מבצע חומת מגן. ב-2003 קיבל את הפיקוד על חטיבה 460, שבתקופתו אוחדה עם בית הספר לשריון והפכה לחטיבת ההכשרות של החיל. 

באוקטובר 2005 קודם לדרגת תת-אלוף והתמנה לקצין שריון ראשי ומפקד עוצבת עידן, אוגדת מילואים בפיקוד המרכז. כקצין שריון ראשי נדרש להתמודד עם קשיי השריון הישראלי מול איום הנ"ט של חזבאללה במלחמת לבנון השנייה כאשר בתום הלחימה מונה לראש ועדה לבדיקת נושא זה מטעם זרוע היבשה. ביולי 2008 סיים את תקופת כהונתו, ומונה לנספח צה"ל בסינגפור. השתחרר ב-2013.

משמש מנהל פיתוח עסקי בחו"ל בחברת הייעוץ הביטחוני SBM.

קישורים חיצוניים
 חלוצי רודוי באתר יד לשריון.
 טל זגרבה וגילי כהן, "לקונספט של הטנק אין אלטרנטיבה", אתר צה"ל, 24 ביולי 2008.

הערות שוליים 

תתי-אלופים בצה"ל
מפקדי חטיבה 460
מפקדי חטיבה 7
מפקדי עוצבת עידן
קציני שריון ראשיים
נספחים צבאיים ישראלים בסינגפור
מפקדי המכללה לפיקוד טקטי
באר טוביה: אישים
בוגרי האוניברסיטה העברית בירושלים
מפקדי גדודים בחטיבה 401
מפקדי גדודים בחטיבה 460
ישראלים שנולדו ב-1964